b'\n_START_ARTICLE_\nLuigi Cadorna\n_START_PARAGRAPH_\nLuigi Cadorna (4. syyskuuta 1850 Pallanza, Piemonte \xe2\x80\x93 21. joulukuuta 1928 Bordighera) oli italialainen kenraali, joka johti Italian sodank\xc3\xa4ynti\xc3\xa4 ensimm\xc3\xa4isen maailmansodan aikana vuosina 1915\xe2\x80\x931917. H\xc3\xa4net erotettiin tappiollisen Caporetton taistelun j\xc3\xa4lkeen.\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nLuigi Cadornan is\xc3\xa4 oli kenraali Raffaele Cadorna. H\xc3\xa4n oli aatelisarvoltaan kreivi. Cadorna aloitti upseerinuransa aliluutnanttina Italian armeijassa vuonna 1868. H\xc3\xa4n yleni 1875 kapteeniksi, 1892 everstiksi ja 1905 kenraaliluutantiksi sek\xc3\xa4 nimitettiin 1910 nelj\xc3\xa4nnen armeijakunnan komentajaksi. H\xc3\xa4nelle tarjottiin p\xc3\xa4\xc3\xa4esikunnan p\xc3\xa4\xc3\xa4llik\xc3\xb6n teht\xc3\xa4vi\xc3\xa4 ensi kerran vuonna 1908, mutta silloin h\xc3\xa4n kielt\xc3\xa4ytyi poliittisista syist\xc3\xa4 ja virkaan nimitettiin h\xc3\xa4nt\xc3\xa4 kaksi vuotta nuorempi Alberto Pollio. Toisella kerralla, kuusi vuotta my\xc3\xb6hemmin, Pollion kuoltua yll\xc3\xa4tt\xc3\xa4en syd\xc3\xa4nkohtaukseen, Cadorna hyv\xc3\xa4ksyi tarjouksen, ja h\xc3\xa4net nimitettiin p\xc3\xa4\xc3\xa4esikunnan johtoon 6. hein\xc3\xa4kuuta 1914, kolme viikkoa ennen maailmansodan puhkeamista. Sodassa Italia julistautui aluksi puolueettomaksi, kunnes liittyi toukokuussa 1915 sotaan ymp\xc3\xa4rysvaltojen puolelle. Cadorna vaati t\xc3\xa4st\xc3\xa4 huolimatta liikekannallepanoa v\xc3\xa4litt\xc3\xb6m\xc3\xa4sti puolueettomuusjulistuksen j\xc3\xa4lkeen, koska armeijan taisteluvalmius oli h\xc3\xa4nen mielest\xc3\xa4\xc3\xa4n surkean alhaisella tasolla. P\xc3\xa4\xc3\xa4minsteri Antonio Salandra ei kuitenkaan t\xc3\xa4h\xc3\xa4n suostunut, ja vasta lokakuussa Cadorna saattoi toden teolla aloittaa vaatimansa Italian armeijan vahvistamisen._NEWLINE_Italian julistettua sodan It\xc3\xa4valta-Unkaria vastaan 23. toukokuuta 1915 Cadornan osittain uudistama, 35 divisioonan suuruinen armeija aloitti sotatoimet seuraavana p\xc3\xa4iv\xc3\xa4n\xc3\xa4. Cadornan tavoitteena oli vallata It\xc3\xa4valta-Unkarilta Triesten ja K\xc3\xa4rntenin alueet, joten h\xc3\xa4n keskitti Italian p\xc3\xa4\xc3\xa4voimat it\xc3\xa4rajalle ja j\xc3\xa4tti Etel\xc3\xa4-Tirolin suunnan v\xc3\xa4hemm\xc3\xa4lle huomiolle. H\xc3\xa4n kuitenkin k\xc3\xa4ynnisti Italian hy\xc3\xb6kk\xc3\xa4yksen sen verran hitaasti, ett\xc3\xa4 it\xc3\xa4valtalaiset ehtiv\xc3\xa4t asettua puolustukseen rajalle. Cadornan taktiikkana oli s\xc3\xa4ilytt\xc3\xa4\xc3\xa4 vahva puolustuslinja Trentinon alueella ja suorittaa lannistumatta toistuvia jalkav\xc3\xa4kihy\xc3\xb6kk\xc3\xa4yksi\xc3\xa4 Isonzojoella. N\xc3\xa4m\xc3\xa4 hy\xc3\xb6kk\xc3\xa4ykset johtivat suuriin miestappioihin ilman merkitt\xc3\xa4v\xc3\xa4\xc3\xa4 sotilaallista menestyst\xc3\xa4. Ensimm\xc3\xa4iseen sotatalveen menness\xc3\xa4 tappiot kasvoivat 300\xc2\xa0000 mieheen. Toisin kuin l\xc3\xa4nsirintaman komentajat, Cadorna ei juuri hy\xc3\xb6dynt\xc3\xa4nyt tykist\xc3\xb6n tukea jalkav\xc3\xa4kihy\xc3\xb6kk\xc3\xa4yksiss\xc3\xa4, sill\xc3\xa4 italialaisilla oli pulaa tykeist\xc3\xa4 ja konekiv\xc3\xa4\xc3\xa4reist\xc3\xa4. Taistelutahdon alenemiseen h\xc3\xa4n vastasi valtuuttamalla yli 750 kuolemantuomiota pelkuurudesta tuomituille ja erottamalla upseereita. Italian armeijan merkitt\xc3\xa4vimm\xc3\xa4t saavutukset Cadornan alaisuudessa olivat it\xc3\xa4valtalaisten hy\xc3\xb6kk\xc3\xa4yksen torjuminen Trentinossa kev\xc3\xa4\xc3\xa4ll\xc3\xa4 1916, Gorizian valtaus elokuussa 1916 ja voitto Baensezzassa vuonna 1917. _NEWLINE_Italian v\xc3\xa4h\xc3\xa4inenkin sotaonni k\xc3\xa4\xc3\xa4ntyi Saksan tultua It\xc3\xa4valta-Unkarin avuksi. Keskusvaltojen raskas yll\xc3\xa4tyshy\xc3\xb6kk\xc3\xa4ys lokakuussa 1917 (Caporetton taistelu), johti italialaisten t\xc3\xa4ydelliseen tappioon ja 27. lokakuuta Cadornan oli m\xc3\xa4\xc3\xa4r\xc3\xa4tt\xc3\xa4v\xc3\xa4 Italian armeija per\xc3\xa4\xc3\xa4ntym\xc3\xa4\xc3\xa4n Piavejoelle. Pelk\xc3\xa4st\xc3\xa4\xc3\xa4n t\xc3\xa4ss\xc3\xa4 taistelussa menetettiin yli 300\xc2\xa0000 miest\xc3\xa4 ja suuret m\xc3\xa4\xc3\xa4r\xc3\xa4t arvokasta kalustoa. Tappion seurauksena Cadorna korvattiin nopeasti kenraali Armando Diazilla ja siirrettiin Versaillesissa kokoontuneen ymp\xc3\xa4rysvaltojen ylimm\xc3\xa4n sotaneuvoston j\xc3\xa4seneksi. H\xc3\xa4n joutui j\xc3\xa4tt\xc3\xa4m\xc3\xa4\xc3\xa4n t\xc3\xa4m\xc3\xa4nkin teht\xc3\xa4v\xc3\xa4n helmikuussa 1918, kun virallinen raportti Caporetton sotilaallisesta katastrofista leimasi h\xc3\xa4net p\xc3\xa4\xc3\xa4vastuulliseksi tappiosta. Tutkinnan asiakirjat julkaistiin seuraavana vuonna. Cadorna j\xc3\xa4tti sotapalveluksen kokonaan syyskuussa 1918. Benito Mussolini j\xc3\xa4rjesti kaikesta huolimatta h\xc3\xa4nelle ylennyksen marsalkaksi vuonna 1924.'